Gudaf Tsegay

Gudaf Tsegay Desta (amhara keeles ጉዳፉ ፀጋይ ደስታ; sündinud 23. juunil 1997) on Etioopia keskmaajooksja.

Gudaf Tsegay alustas oma rahvusvahelist karjääri 2014. aastal. Ta jooksis 16-aastaselt Stockholmis 1500 meetri jooksu noorte maailmarekordi 4.08,47. 2014. aasta sisemaailmameistrivõistlustel Sopotis jooksis ta 1500 meetri eeljooksus 4.11,83, millega oli üheksas. Juunioride maailmameistrivõistlustel Eugene'is võitis ta 1500 meetri jooksus kaasmaalase Dawit Seyaumi järel hõbemedali.

2016. aasta talvel püstitas ta Glasgow's 1500 meetri jooksu juunioride maailmarekordi 4.01,81. Sisemaailmameistrivõistlustel Portlandis võitis ta ajaga 4.05,71 pronksmedali. Suveolümpiamängudel Rio de Janeiros osales ta 800 meetri jooksus, kui eeljooksudest edasi ei pääsenud.

2017. aasta maailmameistrivõistlustel Londonis kukkus Gudaf 1500 meetri jooksus ja sai poolfinaalide viimase, 24. koha.

2019. aasta maailmameistrivõistlustel Dohas võitis ta 1500 meetri jooksus pronksmedali, joostes finaalis isikliku rekordi 3.54,38.

2021. aasta veebruarid püstitas Gudaf Liévinis 1500 meetri jooksu sisemaailmarekordi 3.53,09, ületades 2014. aastast kaasmaalasele Genzebe Dibabale kuulunud varasema maailmarekordi enam kui kahe sekundiga. Olümpiamängudel Tokyos osales ta 5000 meetri jooksus ja võitis Sifan Hassani ja Hellen Obiri järel pronksmedali.

2022. aasta sisemaailmameistrivõistlustel Belgradis võitis ta kuldmedali võistluste rekordiga 3.57,19, edestades kaasmaalasi Axumawit Embayet ja Hirut Mesheshat enam kui 5 sekundiga. Maailmameistrivõistlustel Eugene'is tuli ta 5000 meetri jooksus maailmameistriks ajaga 14.46,29. 1500 meetri jooksus võitis ta Faith Kipyegoni järel hõbemedali.

2023. aasta maailmameistrivõistlustel Budapestis tuli Gudaf 10 000 meetri jooksus maailmameistriks, edestades kaasmaalasi Letesenbet Gideyd ja Ejgayehu Tayet. 5000 meetri jooksus pidi ta leppima 13. kohaga. Septembris püstitas ta Eugene'is toimunud Teemantliiga finaaletapil 5000 meetri jooksu maailmarekordi 14.00,21, ületades sama aasta juunist Faith Kipyegonile kuulunud varasema rekodi viie sekundiga.

2024. aasta sisemaailmameistrivõistlustel Glasgow's võitis Gudaf 3000 meetri jooksus Elle Purrier St. Pierre'i järel hõbemedali. 2024. aasta suveolümpiamängudel Pariisis osales ta kolmel alal: 1500 meetri jooksus sai ta finaalis viimase, 12. koha, 5000 meetri jooksus oli ta üheksas ja 10 000 meetri jooksus kuues.

2025. aasta sisemaailmameistrivõistlustel Nanjingis võitis Gudaf 1500 meetri jooksus kuldmedali võistluste rekordiga 3.54,86.

 Isiklikud rekordid 
Tavarada
 Ala  Tulemus  Aeg  Koht 800 m jooks  1.59,52  24. august 2019    Pariis 1500 m jooks  3.50,30  20. aprill 2024    Xiamen Miilijooks  4.11,88 NR   19. juuli 2025    London 3000 m jooks  8.25.23  25. september 2020    Doha 5000 m jooks  14.00.21  17. september 2023    Eugene 10 000 m jooks  29.05.92  25. mai 2024    Eugene

Lühirada
 Ala  Tulemus  Aeg  Koht 800 m jooks  1.57,52 NR   14. veebruar 2021    Val-de-Reuil 1000 m jooks  2.38.05  24. veebruar 2017    Madrid 1500 m jooks  3.53,09 MR  9. veebruar 2021    Liévin Miilijooks  4.16,16   8. veebruar 2023    Toruń 3000 m jooks  8.16.69  25. veebruar 2023    Birmingham

Allikas: Rahvusvaheline Kergejõustikuliit

 Isiklikku 

Gudaf Tsegay on abielus oma treeneri Hiluf Yihdegoga.

 Viited 

 Välislingid 



Kategooria:Etioopia jooksjad
Kategooria:Keskmaajooksjad
Kategooria:Sündinud 1997